## Odluka o uvjetima za davanje koncesije za otvaranje slobodnih carinskih prodavaonica i postupku izbora najpovoljnije ponude

### NN 19/1995 (21.3.1995.), Odluka o uvjetima za davanje koncesije za otvaranje slobodnih carinskih prodavaonica i postupku izbora najpovoljnije ponude

# VLADA REPUBLIKE HRVATSKE

Na temelju članka 222. stavka 3. Carinskog zakona ("Narodne
novine", br. 53A/91, 33/92, 26/93, 106/93 i 92/94) i članka
5. stavka 1. Zakona o koncesijama ("Narodne novine", broj 89/92),
Vlada Republike Hrvatske je na sjednici održanoj 16. ožujka 1995. godine
donijela

## Odluku

### o uvjetima za davanje koncesije za otvaranje slobodnih carinskih prodavaonica i postupku izbora najpovoljnije ponude

I.

Koncesija za otvaranje slobodne carinske prodavaonice na graničnom
prijelazu u zračnoj luci otvorenoj za međunarodni promet može
se dati trgovačkom društvu hrvatskoga prava, koje ispunjava slijedeće
uvjete:

- da je registrirano za obavljanje djelatnosti trgovine.

- da tijekom posljednje tri godine prije podonošenja zahtjeva za davanje
koncesije nije presudom ili rješenjem utvrđena odgovornost za privredni
prijestup ili teži prekršaj carinskih i poreznih propisa zbog neplaćanja
ili izbjegavanja plaćanja carinskih i poreznih obveza,

- da raspolaže poslovnim prostorom podobnim za otvaranje slobodne carinske
prodavaonice,

- da može osigurati garanciju ovlaštene banke za namirenje carine i
drugih pristojbi koje se plaćaju u postupku uvoznoga carinjenja robe,
te

- da je u mogućnosti osigurati potpuni asortiman roba za prodaju
u slobodnoj carinskoj prodavaonici, sukladan specifičnoj strukturi
potražnje putnika u međunarodnom zračnom prometu. Koncesija
za otvaranje slobodne carinske prodavaonice na graničnom prijelazu
u zračnoj luci otvorenoj za međunarodni promet izdaje se za
petogodišnje razdoblje, počam od posljednjeg dana tromjesečja
u kojemu je potpisan ugovor glede uređenja odnosa u svezi s radom i
poslovanjem odgovarajuće slobodne carinske prodavaonice.

II.

Na robu koja se prodaje u slobodnim carinskim prodavaonicama ne plaća
se carina i druge pristojbe koje se plaćaju na uvezenu robu, te posebni
porezi i porez na promet.

III.

Ugovorom kojim se uređuju odnosi u svezi koncesije za otvaranje
i vođenje poslovanja slobodne carinske prodavaonice na odgovarajućem
graničnom prijelazu u zračnoj luci otvorenoj za međunarodni
promet utvrđuje se i postupak udjela Republike Hrvatske u ostvarenome
prometu slobodne carinske prodavaonice. Udio Republike Hrvatske u ostvarenom
prometu slobodne carinske prodavaonice ne može biti manji od 5% od vrijednosti
ostvarenog prometa. Udio u ostvarenome prometu iz stavka 2. ove točke
prihod je državnog proračuna, a obračunava se i uplaćuje
u rokovima i na način koji propisuje ministar financija.

IV.

Koncesija za otvaranje i poslovanje slobodnih carinskih prodavaonica
dodjeljuje se putem javnog natječaja. Natječaj za davanje
koncesije za otvaranje i poslovanje slobodnih carinskih prodavaonica provodi
Stručna komisija za davanje koncesije za otvaranje slobodnih carinskih
prodavaonica (u daljnjem tekstu: Stručna komisija), koju čine
predstavnici Ministarstva financija - Carinske uprave i Porezne uprave.
Ministarstva gospodarstva, Ministarstva turizma i Ministarstva pomorstva,
prometa i veza. Natječaj za davanje koncesije za otvaranje slobodnih
carinskih prodavaonica objavljuje se u "Narodnim novinama".

V.

Prije objave natječaja za davanje koncesije za otvaranje slobodnih
carinskih prodavaonica Stručna komisija pribavlja izjašnjenje zračnih
luka otvorenih za međunarodni promet o raspoloživim prostorima za otvaranje
slobodnih carinskih prodavaonica na graničnim prijelazima (broj
prostorija, njihov položajni nacrt, površina, opremljenost komunalijama
i dr.); te drugim uvretima za otvaranje i vođenje poslovanja slobodne
carinske prodavaonice.

VI.

Između više zahtjeva za otvaranje i vođenje poslovanja slobodne
carinske prodavaonice, Stručna komisija dat će prednost podnositelju
koji ponudi veći postotak udjela Republike Hrvatske u ostvarenome
prometu slobodne carinske prodavaonice. Ako dva ili više podnositelja zahtjeva
za davanje koncesije za otvaranje slobodne carinske prodavaonice ponude
jednaku najvišu stopu udjela Republike Hrvatske u prometu slobodne carinske
prodavaonice, Stručna komisija će izvršiti izbor temeljem
podataka iskazanih u natječajnim materijalima glede poslovnog ugleda
podnositelja zahtjeva i njihove osposobljenosti za organiziranje i vođenje
poslovanja slobodnih carinskih prodavaonica.

VII.

Ponude u natječaju za davanje koncesije za otvaranje slobodnih
carinskih prodavaonica dostavlja se Ministarstvu financija, Zagreb, Katančićeva
5, s naznakom.Ne otvaraj - najtečaj za SCP u zračnoj luci
O danu i mjestu otvaranja ponuda u natječaju za davanje koncesije
za otvaranje i poslovanje slobodnih carinskih prodavaonica Stručna
komisija će izvijestiti sve sudionike u natječaju. O izvršenome
izboru između kandidata za davanje koncesije za otvaranje i poslovanje
slobodne carinske prodavaonice s obrazloženjem okolnosti mjerodavnih za
utvrđenje prijedloga, Stručna komisija će pisano izvijestiti
sudionike natječaja. Sudionici natječaja mogu u roku tri
dana po prijamu izvješća o izvršenom izboru iz stavka 3. ove točke
podnijeti prigovor Ministarstvu financija. O podnijetom prigovoru iz stavka
4. ove točke rješava ministar financija; u postupku donošenja rješenja
za davanje koncesije za otvaranje slobodne carinske prodavaonice na graničnome
prijelazu u odgovarajućoj zračnoj luci otvorenoj za međunarodni
promet.

VIII.

Ova Odluka stupa na snagu osmoga dana od dana objave u "Narodnim
novinama".

Klasa: 331-06/95-01/01

Urbroj: 5030105-95-2

Zagreb, 16. ožujka 1995.

Predsjednik

**Nikica Valentić,** v. r

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 19/1995-366